《题双松图赠司虞赵子瑛》
元代·胡奎

吾闻泰华山，上有千尺之长松。白云英英出其颠，天门日观遥相通。

三更鸡鸣海水赤，羲和揽辔骑飞龙。松下高人坐盘石，金芝瑶草青茸茸。

三年钓鳌东海上，奏最去谒明光宫。栋梁之材当大用，大夫不让秦时封。

赠君此图千里玩，长见青青齐鲁东。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。